《造墨歌》
清代·鲍瑞骏

昔人造墨烧古松，今之焚膏毋乃同。板屋松阴跨幽涧，下有流水鸣淙淙。

壁如蜂窠纸如幔，参差镫影纱笼中。承镫以碗碗注水，水与火济凝烟浓。

液融鹿角香喷麝，阴房疑捣红守宫。涂脂从印燥不滓，枪金细字蟠虬龙。

程方遗制效奚李，厥贡后数曹家工。家传古井清且冽，云与易水灵源通。

烟轻胶旧井华孕，紫玉一笏隃麋空。荒唐谁说十万杵，杵以万杵坚于铜。

尤其伪者渗以漆，光则黝然不可砻。罗家银墨广陵散，色如碧叶秋来红。

紫雪之精郁灵气，西陂小景模吴淞。再和之法亦一瞬，几人犹弆吴绫封。

龙宾十二落谁手，磨人磨墨俱匆匆。

作者简介：鲍瑞骏，清时期诗人，书法家。字桐舟，号渔梁山樵．安徽歙县人。道光癸卯年（1843年）举人。力学能文，同治时以军功官山东馆陶知县，擢候补知府，历郑魏齐楚之郊，诗篇宏富，为时所称。著《桐华舸诗集》，又著《褒忠诗》、《咏史诗》，表彰明季及清季咸、同朝时忠烈，书法欧阳，极廉劲，画也很好。